b'\n_START_ARTICLE_\nJonas Ju\xc5\xa1kevi\xc4\x8dius\n_START_PARAGRAPH_\nJonas Ju\xc5\xa1kevi\xc4\x8dius (g. 1965 m. bir\xc5\xbeelio 22 d.) \xe2\x80\x93 teis\xc4\x97tyrininkas kanonistas, Mykolo Romerio universiteto profesorius, Teis\xc4\x97s fakulteto (TF) Bioteis\xc4\x97s katedros ved\xc4\x97jas.\n_START_SECTION_\nBiografija\n_START_PARAGRAPH_\n1990 m. Vilniaus universiteto Gamtos moksl\xc5\xb3 fakultete baig\xc4\x97 geografijos specialyb\xc4\x99, geografas. Nuo 1999 m. gilinosi \xc4\xaf kanon\xc5\xb3 ir pasaulietin\xc4\x99 teis\xc4\x99. 2002 m. Laterano universitete (Romoje, Italija) baig\xc4\x97 kanon\xc5\xb3 ir civilin\xc4\x97s teis\xc4\x97s (lot. utroque iure) studijas, licenciatas, o 2003 m. apgyn\xc4\x97 disertacij\xc4\x85, abiej\xc5\xb3 teisi\xc5\xb3 daktaras._NEWLINE_Nuo 1990 m. iki 1993 LR aplinkos apsaugos ministerijos aplinkos apsaugos inspektorius, vyr. specialistas (veikla \xe2\x80\x93 gamtosaugini\xc5\xb3 projekt\xc5\xb3 \xc4\xafvertinimas, gamtosaugini\xc5\xb3 normini\xc5\xb3 akt\xc5\xb3 rengimas), nuo 1994 m. AB \xe2\x80\x9eGlintas\xe2\x80\x9c pardavim\xc5\xb3 vadybininkas, nuo 1994 m. iki 1999 m. AB \xe2\x80\x9eLietuvos taupomasis bankas\xe2\x80\x9c, Klient\xc5\xb3 aptarnavimo departamento vyr. specialistas, Tarptautini\xc5\xb3 ry\xc5\xa1i\xc5\xb3 departamento ekonomistas, Tarptautini\xc5\xb3 ry\xc5\xa1i\xc5\xb3 departamento skyriaus vir\xc5\xa1ininkas, nuo 2004 m. iki 2005 m. Lietuvos teis\xc4\x97s universiteto Mokslo centro direktorius, Tarptautin\xc4\x97s teis\xc4\x97s ir ES teis\xc4\x97s katedros lektorius, nuo 2005 m. MRU Teis\xc4\x97s fakulteto Bioteis\xc4\x97s katedros docentas ir ved\xc4\x97jas, v\xc4\x97liau \xe2\x80\x93 profesorius. Prisid\xc4\x97jo prie MRU TF Bioteis\xc4\x97s katedros \xc4\xafk\xc5\xabrimo._NEWLINE_Mokslini\xc5\xb3 interes\xc5\xb3 kryptys \xe2\x80\x93 biomedicinos ir biotechnologij\xc5\xb3 teisinis reglamentavimas, religini\xc5\xb3 konfesij\xc5\xb3 ir valstyb\xc4\x97s teisiniai santykiai, tarptautin\xc4\x97 vie\xc5\xa1oji teis\xc4\x97, kanon\xc5\xb3 teis\xc4\x97._NEWLINE_Moka angl\xc5\xb3, ital\xc5\xb3 ir rus\xc5\xb3 (laisvai), pranc\xc5\xabz\xc5\xb3 ir lotyn\xc5\xb3 kalbas (pagrindai).'